Louise Phister, 1816-1914, dansk skuespiller, gift med Ludvig Phister. Snart efter debuten 1835 stod det klart, at den holbergske Pernille var Louise Phisters felt, således i samspillet med Ludvig Phister i Henrik og Pernille (første gang 1837).
De kvikke tjenestepiger gav hun et vist ensartet præg. I andre rollefag skabte hun nye typer og gik efterhånden over til at spille matronerne som madam Rust i Sparekassen (1876). Den virtuose diktion kunne i den sidste del af karrieren virke som manér. 1894 spillede hun en ny Holbergrolle, Donna Olympia i Don Ranudo.
Med fødselsår 1816 var Louise Phister den ældste dansker, der er overleveret lydoptagelser med, og det har været af betydning for sprogforskningen. Der er tale om den ældste dokumenterede form af rigsdansk. Hun er også den ældste, der er optaget i Kraks Blaa Bog, hvoraf første udgave kom i 1910.
Bent Holm: Louise Phister i Den Store Danske, Gyldendal. Hentet 19. juni 2018 fra http://denstoredanske.dk/index.php?sideId=141605